**סוגיית גפה ואשפה**

במשנה יש שני דינים – גוזלות מקושרים וכלי טמון באשפה, והגמרא דנה בכל אחד מהם בנפרד.

**דין גוזלות –** במשנה נאמר: "מצא אחר הגפה או אחר הגדר גוזלות מקושרים או בשבילין שבשדות הרי זה לא יגע בהן" – הגמרא שואלת "מאי טעמא?" – מה הטעם לדין זה? עונה הגמרא שאדם החביא את הגוזלות ואם המוצא יקח אותם לא יהיה לבעלים איך לקחת את האבדה מכיוון שאין בה סימן; לכן לא יגע בהן ויחכה לבעלים שיבוא לקחת אותם.

הגמרא דנה בתשובה זו – מדוע אין בגוזלות סימן? הרי הקשר יכול להיחשב סימן! אמר רב: הקשר שהגוזלות קשורים בכנפיהם הוא קשר שכולם עושים אותו, ולכן אינו יכול להיחשב סימן. אז אולי מקום נחשב סימן? אמר רב עוקבא בר חמא: המשנה עוסקת במדדין (ברגליהם) – יתכן שהם זזו ממקומם. אם ככה, ייתכן שהגוזלות באו ממקום אחר, ולכן המאבד הוא שהטמין אותם? ואם כך הדין צריך להיות "הרי אלו שלו"!

עונה הגמרא: אכן ניתן לומר שבאו ממקום אחר וניתן לומר שאדם הצניע אותם, ולכן זהו מקרה קלאסי של "ספק הינוח" – ודינו הוא לא לקחת אבל אם לקח לא צריך להחזיר.

**דין כלי באשפה** – במשנה נאמר "מצא כלי באשפה, אם מכוסה – לא יגע בו, אם מגולה – נוטל ומכריז". הגמרא פותחת בסתירה בין דברי המשנה לברייתא, שבה נאמר: "מצא כלי טמן באשפה – נוטל ומכריז, שכן דרך אשפה לפנות". כלומר המשנה פוסקת לא לגעת ואילו הברייתא פוסקת לקחת ולהכריז. כיצד מיישבים סתירה זו?

שני אמוראים שכבר ראינו בעבר נחלצים לעזרה: רב זביד מסביר שהמשנה עוסקת בכובי וכסי (קנקן וכוסות) - בכלים גדולים סביר להניח שאדם הטמין מדעתו ולכן לא יגע; ואילו הברייתא עוסקת בסכיני והמניק (סכינים ומזלגות) – בכלים קטנים סביר להניח שנפל לאדם ולכן מכריז. רב פפא מסביר שגם המשנה וגם הבריתא מדברות על כלים גדולים, רק שבמשנה דנים באשפה שלא עשויה להתפנות (ולכן לא נוגע) ואילו בברייתא דנים באשפה שאמורה להתפנות (ולכן מכריז – כדי להציל את האבדה).

הגמרא שואלת על העמדת המשנה באשפה העשויה לפנות – הרי זו אבדה מדעת! כלומר, אם אדם שם כלי במקום שעשוי לפנות, כנראה שהוא איבד את הכלי מדעתו (כמו אדם שמוציא גרוטאות ושם אותן ליד הפח בשכונתו). ועונה את התירוץ שראינו בסוגיית רוב במציאה: מדובר באשפה שאינה עשויה לפנות, אך נמלך עליה לפנותה – כלומר אין זו אבדה מדעת (כי האשפה אינה עשויה לפנות), אך יש להכריז כדי להציל את האבדה (כי נמלך עליה לפנותה).

נחזור ללשון הברייתא – נאמר בה: "שכן דרך אשפה לפנות". שואלת הגמרא – לרב פפא המשפט הזה נצרך, שכן הוא מסביר מדוע הדין בברייתא שונה מהדין במשנה; אך לרב זביד – מה משפט זה מוסיף? עונה הגמרא – "שכן דרך אשפה לפנות לה כלים קטנים" – המשפט אכן מלמד על החילוק בין הברייתא למשנה: כאן מדובר בכלים קטנים, ולכן הדין הוא חייב להכריז.